text:
евентуалните индивидуални заявки за регистрация, които вече са били подадени пряко.
 ЕО като страна по споразумението и държавите от КАРИФОРУМ, подписали настоящото споразумение, признават необходимостта от ясна правна рамка за притежателите на защитени географски означения, които желаят да използват притежаваните от тях географски означения в Интернет и да участват в развитието на електронната търговия, което включва разпоредби, уреждащи въпроса дали използването на даден знак в Интернет е допринесло за придобиването на или е навредило на дадено географско означение, или дали тази употреба представлява акт на нелоялна конкуренция, както и определяне на средствата за обезщетение, включително определянето на корективните мерки, включително евентуалното прехвърляне или заличаване на домейна. В това отношение ЕО като страна по споразумението и държавите от КАРИФОРУМ, подписали настоящото споразумение, се стремят да прилагат Съвместните препоръки относно закрилата на търговските марки и другите права на индустриалната собственост върху знаци в Интернет, приети от СОИС по време на тридесет и шестата сесия на Събранията на държавите-членки на СОИС, от 24 септември до 3 октомври 2001 г.
 Член 146
 Промишлен дизайн
 ЕО като страна по споразумението и държавите от КАРИФОРУМ, подписали настоящото споразумение, се стремят към присъединяване към Хагската спогодба за международното заявяване на промишлени образци (1999 г.).
 1. ЕО като страна по споразумението и държавите от КАРИФОРУМ, подписали настоящото споразумение, осигуряват закрила на независимо създадените промишлени дизайни, които са нови или оригинални и са с индивидуален характер.
 2. Даден дизайн се счита за нов, ако преди това не е представен идентичен станал общодостъпен дизайн.
 3. Дизайнът се счита за оригинален, ако общото впечатление, което създава у информирания потребител, се различава от това, което създава у такъв потребител всеки друг общодостъпен дизайн.
 4. Закрилата на дизайните се осигурява чрез регистрация и предоставя изключителни права на притежателите в съответствие с разпоредбите на настоящия член. Нерегистрираните дизайни предоставят същите изключителни права, но само ако oспорваното използване не е в резултат от копиране на дизайн в обхвата на закрила. На нерегистрираните дизайни и текстилните такива може да бъде осигурена закрила чрез промишлен дизайн или авторско право.
 1. ЕО като страна по споразумението и държавите от КАРИФОРУМ, подписали настоящото споразумение, могат да предоставят ограничени изключения от закрилата на промишления дизайн, при условие че такива изключения не влизат в неразумно противоречие с нормалното използване на промишлени дизайни в обхвата на закрила и не засягат излишно законните интереси на притежателя на дизайна в обхвата на закрила, като се имат предвид законните интереси на трети лица.
 2. Закрилата на промишления дизайн не се прилага за дизайни, разработени основно по технически или функционални съображения.
 3. Правото върху промишлен дизайн не възниква за дизайн, който противоречи на обществената политика или на общоприети морални принципи.
 1. Притежателят на промишлен дизайн в обхвата на закрила има правото да възпрепятства трети лица, които нямат съгласието на притежателя, да произвеждат, предлагат, продават, внасят, складират или употребяват изделия, носещи или въплъщаващи дизайн в обхвата на закрила, когато изброените действия се предприемат с търговска цел, неоправдано накърняват нормалното използване на дизайна или са несъвместими с принципите на лоялната търговия.
 2. В случаите с нерегистрирани дизайни, оспорваното


text:
използване не се счита за резултат от копиране на дизайна в обхвата на закрила, ако е резултат от независим творчески труд, извършен от дизайнер, за който с основание може да се счита, че не е познавал разгласения от притежателя дизайн.
 1. Първоначалната продължителност на закрилата, която се предоставя в ЕО като страна по споразумението и в държавите от КАРИФОРУМ, подписали настоящото споразумение, след регистрацията, е от най-малко 5 години. По искане на титуляря на правата регистрацията се подновява за един или поредица от периоди с продължителност пет години, но непревишаващ 25 години от датата на подаване на заявката, при условие че е платена таксата за подновяване.
 2. Продължителността на предоставената в ЕО като страна по споразумението и в държавите от КАРИФОРУМ, подписали настоящото споразумение, закрила за нерегистрирани дизайни е от най-малко три години, считано от датата, на която дизайнът е станал общодостъпен на съответната територия.
 Промишлен дизайн, на който е осигурена закрила с право върху дизайн, регистрирано в една от страните или в държава от КАРИФОРУМ, подписала настоящото споразумение в съответствие с настоящия член, подлежи на закрила и по законодателството относно авторското право съответно на тази страна или на държавата от КАРИФОРУМ, подписала настоящото споразумение, считано от датата на създаване на дизайна или установяването му под някаква форма.
 Член 147
 Патенти
 1. ЕО като страна по споразумението се задължава да спазва:
 а)
 Договора за патентно коопериране (Вашингтон, 1970 г., последно изменен през 1984 г.);
 б)
 Договора за патентното право (Женева, 2000 г.);
 в)
 Договора от Будапеща за международно признаване депозирането на микроорганизми във връзка с производство по патентоване (1977 г., изменен през 1980 г.).
 2. Държавите от КАРИФОРУМ, подписали настоящото споразумение се присъединяват към:
 а)
 Договора за патентно коопериране (Вашингтон, 1970 г., последно изменен през 1984 г.);
 б)
 Договора от Будапеща за международно признаване депозирането на микроорганизми във връзка с производство по патентоване (1977 г., изменен през 1980 г.).
 3. Държавите от КАРИФОРУМ, подписали настоящото споразумение се стремят към присъединяване към Договора за патентното право (Женева, 2000 г.).
 ЕО като страна по споразумението и държавите от КАРИФОРУМ, подписали настоящото споразумение признават важността на Декларацията от Доха относно Споразумението ТРИПС и общественото здравеопазване, приета на 14 ноември 2001 г. от конференцията на министрите на СТО и решението на Генералния съвет на СТО от 30 август 2003 г. относно параграф 6 от Декларацията от Доха относно Споразумението ТРИПС и общественото здравеопазване и се съгласяват да предприемат необходимите стъпки за приемане на протокола за изменение на Споразумението ТРИПС, съставен в Женева на 6 декември 2005 г.
 Член 148
 Полезни модели
 1. ЕО като страна по споразумението и държавите от КАРИФОРУМ, подписали настоящото споразумение, могат да предоставят закрила за всеки продукт или процес в която и да е сфера на технологиите, при условие че те са нови, имат неочевиден в известна степен характер и са промишлено приложими.
 2. ЕО като страна по споразумението и държавите от КАРИФОРУМ, подписали настоящото споразумение, могат да не предоставят закрила за онези изобретения и процеси, чието търговско използване на тяхна територия е необходимо да се предотврати, с цел опазване

type: contracts

jurisdiction: EU


text:
на обществения ред или морала, включително опазването на живота или здравето на хората, животните или растенията, или за да се избегнат сериозни вреди за околната среда, при условие че подобно изключване не се прави единствено поради забрана на използването от тяхното законодателство.
 3. ЕО като страна по споразумението и подписалите споразумението държави от КАРИФОРУМ могат да не предоставят закрила също и за:
 а)
 диагностични, терапевтични и хирургически методи за лечение на хора и животни;
 б)
 при спазване на член 150, растения и животни, различни от микроорганизми, и основно биологически процеси за възпроизвеждане на растения или животни, различни от небиологически и микробиологически процеси.
 4. Разпоредбите на настоящия член не засягат действащото законодателство в ЕО като страна по споразумението и в държавите от КАРИФОРУМ, подписали настоящото споразумение.
 Предоставеният срок на закрила не е по-кратък от пет години и не надвишава десет години считано от датата на подаване на заявката или, в случаите, когато се претендира приоритет, считано от по-ранната дата на заявяване.
 1. Всички други условия и клаузи за гъвкавост, предвидени за патентите в раздел 5 от Споразумението ТРИПС, се прилагат mutatis mutandis за полезните модели, по-специално всички такива, чието прилагане е необходимо за да се осигури общественото здраве.
 2. Заявка за патент може да се преобразува в заявка за регистрация на полезен модел при условие, че искането за преобразуване е отправено преди предоставянето на патента.
 Член 149
 Растителни видове
 1. ЕО като страна по споразумението и държавите от КАРИФОРУМ, подписали настоящото споразумение, имат правото да предвиждат изключения от изключителните права, предоставяни на селекционери, за да се позволи на селскостопанските производители да съхраняват, използват и обменят защитени посевен или посадъчен материал от стопанствата.
 2. ЕО като страна по споразумението и държавите от КАРИФОРУМ, подписали настоящото споразумение, уреждат защитата на растителните видове в съответствие със Споразумението ТРИПС. В това отношение те разглеждат възможността да се присъединят към Международната конвенция за защита на новите сортове растения (UPOV) от 1991 г.
 Член 150
 Генетични ресурси, традиционни познания и фолклор
 1. Съобразно своето законодателство ЕО като страна по споразумението и държавите от КАРИФОРУМ, подписали настоящото споразумение, уважават, опазват и поддържат познанията, откритията и практиките на местните населения и общности с традиционен начин на живот, който е от значение за опазването и устойчивото използване на биологичното разнообразие, и насърчават тяхното по-широко прилагане с участието и одобрението на притежателите на такива познания, открития и практики, и насърчават справедливото поделяне на ползите, произтичащи от използването на такива познания, открития и практики.
 2. ЕО като страна по споразумението и държавите от КАРИФОРУМ, подписали настоящото споразумение, признават важността на приемането на подходящите мерки, съобразно националното законодателство, за опазването на традиционните познания и се споразумяват да продължат да работят в посока на развитие на международно договорените sui generis модели на правна закрила на традиционните познания.
 3. ЕО като страна по споразумението и държавите от КАРИФОРУМ, подписали настоящото споразумение се споразумяват, че разпоредбите на настоящия подраздел относно патентите и Конвенцията за биологичното разнообразие се прилагат по взаимно допълващ начин.
 4. ЕО като страна по споразумението и държавите от КАРИФОРУМ, подписали настоящото споразумение, могат


text:
да изискват, като част от административните изисквания за подаване на заявка за регистрация на патент върху изобретение, което използва биологичен материал като необходим аспект от изобретението, заявителят да посочи източниците на използвания от него и описан като част от изобретението биологичен материал.
 5. ЕО като страна по споразумението и държавите от КАРИФОРУМ, подписали настоящото споразумение, се споразумяват редовно да обменят възгледи и информация по многостранни дискусии от значение:
 а)
 в рамките на СОИС — по въпроси, разглеждани в рамките на Междуправителствения комитет по генетични ресурси, традиционни знания и фолклор; както и
 б)
 в рамките на СТО — по въпроси, свързани с отношението между Споразумението ТРИПС и Конвенцията за биологичното разнообразие, закрилата на традиционните знания и фолклора.
 6. След приключване на съответните многостранни дискусии, посочени в параграф 5, ЕО като страна по споразумението и държавите от КАРИФОРУМ, подписали настоящото споразумение, по искане на ЕО като страна по споразумението или на държавите от КАРИФОРУМ, подписали настоящото споразумение, се споразумяват да преразгледат настоящия член в рамките на Съвместния съвет КАРИФОРУМ—ЕО, в светлината на резултата от тези многостранни дискусии.
 Подраздел 3
 Изпълнение на правата върху интелектуална собственост
 Член 151
 Общи задължения
 1. Без да се засягат правата и задълженията им по Споразумението ТРИПС и по-специално част III от него, ЕО като страна по споразумението и държавите от КАРИФОРУМ, подписали настоящото споразумение, предвиждат необходимите мерки, процедури и средства за правна защита за гарантиране на изпълнението на правата върху интелектуална собственост, предмет на настоящия раздел. Тези мерки, процедури и средства за правна защита са справедливи и безпристрастни и не са ненужно сложни или скъпи, както и не налагат неразумни срокове или неоправдани забавяния.
 2. Тези мерки и средства за правна защита също така са ефективни, пропорционални и възпиращи и се прилагат по такъв начин, че да се избегне създаването на пречки пред законната търговия и да се осигури защита от злоупотреба с тях.
 Член 152
 Лица, имащи право да търсят правна защита
 ЕО като страна по споразумението и държавите от КАРИФОРУМ, подписали настоящото споразумение, признават като лица, оправомощени да изискват прилагането на мерките, процедурите и средствата за правна защита, посочени в настоящия раздел и в част III от Споразумението ТРИПС:
 а)
 притежателите на права върху интелектуална собственост в съответствие с разпоредбите на приложимото право;
 б)
 всички други лица, упълномощени да ползват тези права, по-специално притежателите на лиценз, доколкото това е позволено от приложимото право и е в съответствие с неговите разпоредби;
 в)
 организациите за управление на колективните права върху интелектуална собственост, които са законосъобразно признати като имащи правото да представляват притежателите на права върху интелектуална собственост, доколкото това е позволено от приложимото право и в съответствие с неговите разпоредби;
 г)
 организациите за професионална защита, които са законосъобразно признати като имащи правото да представляват притежателите на права върху интелектуална собственост, доколкото това е позволено от разпоредбите на приложимото право и е в съответствие с неговите разпоредби.
 Член 153
 Доказателства
 В случай на нарушаване на право върху интелектуална собственост, извършено в търговски мащаби, ЕО като страна по споразумението и държавите от КАРИФОРУМ, подписали настоящото споразумение, приемат мерките, които


text:
са необходими, за да се даде възможност на компетентните съдебни органи да разпоредят, когато е това уместно и вследствие на подадено искане, предаване на банкови, финансови или търговски документи във владение на противната страна, съобразно принципите за защита на поверителната информация.
 Член 154
 Мерки за запазване на доказателствата
 ЕО като страна по споразумението и държавите от КАРИФОРУМ, подписали настоящото споразумение, гарантират, че дори преди започване на производство по съществото на спора, при подадено искане от страна, представила разумни налични доказателства в подкрепа на твърдението си, че принадлежащото й право върху интелектуална собственост е било нарушено, или предстои да бъде нарушено, компетентните съдебни органи могат да разпоредят незабавни и ефективни временни мерки за обезпечаване на съответните доказателства по отношение на твърдяното нарушение, при спазване на принципите за защита на поверителната информация. Тези мерки могат да включват подробно описание, с или без вземане на мостри, или физическо изземване на стоките, обект на нарушението и, когато е уместно, на материалите и средствата, използвани за производството и/или разпространението на тези стоки, и свързаните с това документи.
 Член 155
 Право на информация
 1. ЕО като страна по споразумението и държавите от КАРИФОРУМ, подписали настоящото споразумение, гарантират, че в контекста на производството относно нарушение на право на интелектуална собственост и в отговор на обосновано и съразмерно искане от страна на ищеца, компетентните съдебни органи могат да разпоредят информация за произхода и дистрибуторските мрежи на стоките или услугите, с които се нарушава дадено право върху интелектуална собственост, да бъде предоставена от нарушителя и/или от всяко друго лице, за което:
 а)
 е установено, че притежава стоките, обект на нарушението, в търговски мащаби;
 б)
 е установено, че използва услугите, обект на нарушението, в търговски мащаби;
 в)
 е установено, че предоставя в търговски мащаби услугите, използвани при действията по извършване на нарушение; или
 г)
 е било посочено от лицето, посочено в букви а), б) или в), като участващо в производството, изработването или дистрибуцията на стоките или в предоставянето на услугите.
 2. Информацията, посочена в параграф 1, включва по целесъобразност следната информация:
 а)
 имената и адресите на производителите, фабрикантите, дистрибуторите, доставчиците и други предходни собственици на стоките или услугите, както и предполагаемите търговци на едро и на дребно;
 б)
 информация за произведените, изработените, доставените, получените или поръчаните количества, както и цената, получена за въпросните стоки или услуги.
 3. Параграфи 1 и 2 се прилагат, без да се засягат другите законови разпоредби, с които:
 а)
 се дават на притежателите на правата право да получат по-пълна информация;
 б)
 се урежда използването на информацията, съобщена съгласно настоящия член, в граждански или наказателни производства;
 в)
 се урежда отговорността за злоупотреба с правото на информация;
 г)
 се предоставя възможност за отказ от предоставяне на информация, която би принудила лицето, посочено в параграф 1, да признае собственото си участие или това на свои близки роднини в нарушаването на право върху интелектуална собственост; или
 д)
 се урежда защитата на поверителността на източниците на информация или обработката на личните данни.
 Член 156
 Привременни и обезпечителни мерки
 1. ЕО като страна по споразумението и държавите от КАРИФОРУМ, подписали настоящото споразумение,


text:
гарантират, че съдебните органи могат, при поискване от заявителя, да наложат временна забрана, с цел да се предотврати всяко предстоящо нарушение на право върху интелектуална собственост или да забранят — временно и, ако е целесъобразно, под условие за заплащане на периодични имуществени санкции, когато това е предвидено от националното законодателство — продължаването на твърдяните нарушения на въпросното право, или да обвържат продължаването им с условие за внасяне на обезпечение, с цел осигуряване на обезщетение за притежателя на правото, в случаите, когато е констатирано нарушение. Временна забрана може да бъде издадена при същите условия и срещу посредник, чиито услуги се използват от трета страна за нарушаване на право на интелектуална собственост.
 2. Временна забрана може да бъде издадена и с цел да се разпореди изземване или предаване на стоките, за които има съмнение, че нарушават право върху интелектуална собственост, така че да се предотврати тяхното навлизане или движение по търговски канали.
 3. В случай на нарушение, извършено в търговски мащаби, ЕО като страна по споразумението и държавите от КАРИФОРУМ, подписали настоящото споразумение, гарантират, че ако ищецът докаже, че са налице обстоятелства, които застрашават получаването на обезщетенията, съдебните органи могат да разпоредят като обезпечителна мярка запора или възбрана върху движимата и недвижима собственост на предполагаемия нарушител, в това число и налагане на запор върху банковите му сметки и други активи. За тази цел компетентните органи могат да разпореждат съобщаване на банкови, финансови или търговски документи, или предоставяне на подходящ достъп до информацията, която е от значение.
 Член 157
 Корективни мерки
 1. ЕО като страна по споразумението и държавите от КАРИФОРУМ, подписали настоящото споразумение гарантират, че компетентните съдебни органи могат да разпоредят, при поискване от ищеца и без да се засягат обезщетенията, полагащи се на притежателя на правото вследствие на нарушението, и без обезщетения от какъвто и да е вид, изтеглянето, окончателното изваждане от търговските канали или унищожаването на стоките, за които е установено, че нарушават определено право върху интелектуална собственост.
 2. ЕО като страна по споразумението и държавите от КАРИФОРУМ, подписали настоящото споразумение, гарантират, че изпълнението на тези мерки е за сметка на нарушителя, освен ако не са посочени особени причини за отклонение от това правило.
 Член 158
 Съдебни забрани
 ЕО като страна по споразумението и държавите от КАРИФОРУМ, подписали настоящото споразумение, гарантират, че когато със съдебно решение е установено нарушение на право върху интелектуална собственост, съдебните органи могат да постановят съдебна забрана срещу нарушителя, целяща да забрани по-нататъшно извършване на нарушението. В случаите, когато това е предвидено в националното право, неспазването на съдебната забрана, когато е целесъобразно, създава задължение за плащане на периодични имуществени санкции, с цел да се гарантира спазването. ЕО като страна по споразумението и държавите от КАРИФОРУМ, подписали настоящото споразумение, гарантират също така, че притежателите на права могат да внасят искания за постановяване на съдебни забрани срещу посредници, чиито услуги се използват от трети лица за нарушаване на право върху интелектуална собственост.
 Член 159
 Алтернативни мерки
 ЕО като страна по споразумението и държавите от КАРИФОРУМ, подписали настоящото споразумение, могат да предвидят възможността, в случаите, в които това е


text:
уместно и по искане на лицето, което може да бъде обект на мерките, предвидени в част III от Споразумението ТРИПС и в настоящата глава, компетентните съдебни органи да могат да разпоредят заплащане на парично обезщетение на пострадалата страна, вместо прилагането на мерките, предвидени в част III от Споразумението ТРИПС или в настоящата глава, ако лицето е действало без умисъл и не е проявило небрежност, ако изпълнението на въпросните мерки би му причинило непропорционална вреда и ако паричното обезщетение е разумно удовлетворяващо за пострадалата страна.
 Член 160
 Обезщетения
 1. ЕО като страна по споразумението и държавите от КАРИФОРУМ, подписали настоящото споразумение, гарантират, че при определянето на обезщетенията, съдебните органи:
 а)
 вземат предвид всички относими аспекти, като например отрицателните икономически последици, в това число пропуснатата печалба, които пострадалата страна е понесла, всяка нечестно получена от нарушителя печалба и, когато е целесъобразно, елементи, различни от икономическите фактори или
 б)
 вместо посоченото в буква а), те могат, в подходящите случаи, да определят обезщетението като фиксирана сума, въз основа на елементи като най-малкото размера на хонорарите или таксите, дължими в случай, че нарушителят беше поискал разрешение да ползва въпросното право върху интелектуална собственост.
 2. За случаите, когато нарушителят не е знаел, или е имал разумни основания да не знае, че е участвал в действие, с което се нарушават права, ЕО като страна по споразумението и държавите от КАРИФОРУМ, подписали настоящото споразумение, могат да предвидят възможността съдебните органи да разпоредят възстановяване на печалбите или заплащане на обезщетения, които могат да бъдат предварително установени.
 Член 161
 Съдебни разноски
 ЕО като страна по споразумението и държавите от КАРИФОРУМ, подписали настоящото споразумение, гарантират, че националното им законодателство съдържа разпоредби относно разпределяне на разноските, които по принцип изискват разноските да са за сметка на загубилата страна, освен ако с оглед на равнопоставеността е необходимо те да бъдат разпределени по друг начин.
 Член 162
 Публикуване на съдебните актове
 ЕО като страна по споразумението и държавите от КАРИФОРУМ, подписали настоящото споразумение, гарантират, че вследствие на съдебни производства, образувани във връзка с нарушение на право върху интелектуална собственост, съдебните органи могат да разпоредят по искане на ищеца и за сметка на нарушителя подходящи мерки за разпространение на информацията във връзка с постановения акт, в това число излагане му или неговото цялостно или частично обнародване. ЕО като страна по споразумението и държавите от КАРИФОРУМ, подписали настоящото споразумение, могат да предвидят други допълнителни мерки за огласяване, подходящи за конкретните обстоятелства, включително и явна кампания по разгласяване.
 Член 163
 Гранични мерки
 1. Освен ако не е предвидено друго в настоящия раздел, ЕО като страна по споразумението и държавите от КАРИФОРУМ, подписали настоящото споразумение, приемат процедури (27), предоставящи възможност на притежателите на права, които имат сериозни основания да подозират, че има опасност да се извърши внос, износ, повторен износ, въвеждане или напускане на митническата територия, поставяне в режим на изчакване или поставяне в свободна зона или в свободен склад на стоки, нарушаващи дадено право върху интелектуална собственост (28), да подадат писмено искане до компетентните административни или съдебни органи, за спиране от митническите органи на допускането в свободно


text:
обращение или за задържане на такива стоки.
 2. Прилагат се разпоредбите на членове от 52 до 60 от Споразумението за TRIPS. Всички права или задължения, установени с посочените разпоредби по отношение на вносителя, се прилагат също и по отношение на износителя или притежателя на стоките.
 Подраздел 4
 Сътрудничество
 Член 164
 Сътрудничество
 1. Сътрудничеството е насочено към подкрепа за прилагането на ангажиментите и задълженията, поети съгласно настоящия раздел. Страните се споразумяват, че дейностите по сътрудничество ще са от особено значение през преходния период, посочен в членове 139 и 140.
 2. При спазване на разпоредбите на член 7, страните се споразумяват да си сътрудничат, в това число и посредством улесняване на оказването на подкрепа, в следните области:
 а)
 Укрепване на регионалните инициативи, организации и бюра в сферата на правата върху интелектуална собственост, в това число обучение на персонал и развитие на публични бази данни, с оглед на подобряване на регионалния регулаторен капацитет, регионалните законови и подзаконови актове, както и на прилагането на регионално равнище на задълженията в областта на интелектуалната собственост, поети съгласно настоящия раздел, включително и в областта на изпълнението. Това включва по-специално подкрепа за държавите, които не са страни по регионалните инициативи, но желаят да се присъединят към тях, както и към регионалното управление на авторското и сродните му права.
 б)
 Подкрепа при подготвянето на национални законови и подзаконови актове за защита и изпълнение във връзка с правата върху интелектуална собственост, при създаването и укрепването на националните бюра и други агенции от сферата на правата върху интелектуална собственост, включително и обучението на персонал във връзка с прилагането; също така за установяването на средства за сътрудничество между такива агенции от ЕО като страна по споразумението и държавите от КАРИФОРУМ, подписали настоящото споразумение, също така с цел улесняване на достъпа на държавите от КАРИФОРУМ, подписали настоящото споразумение, до договорите и конвенциите, посочени в настоящия раздел, и спазването им от тяхна страна.
 в)
 Идентификация на продукти, които биха могли да се ползват от закрила като географски означения и всяко друго действие, насочено към постигане на закрила на тези продукти в областта на географските означения. При това ЕО като страна по споразумението и държавите от КАРИФОРУМ, подписали настоящото споразумение, обръщат особено внимание на насърчаването и опазването на местните традиционни знания и биологичното разнообразие посредством установяването на географски означения.
 г)
 Разработване от страна на търговските или професионални сдружения или организации на етични кодекси, които имат за цел да допринесат за изпълнението в областта на правата върху интелектуална собственост, в консултация с компетентните органи от ЕО като страна по споразумението и държавите от КАРИФОРУМ, подписали настоящото споразумение.
 ГЛАВА 3
 Обществени поръчки
 Член 165
 Обща цел
 Страните признават значението на прозрачните тръжни процедури на състезателна основа за икономическото развитие, като се обръща специално внимание на особеното положение на икономиките на държавите от КАРИФОРУМ.
 Член 166
 Определения
 За целите на настоящата глава:
 1.
 „държавна поръчка“ означава всеки вид поръчка за доставяне на стоки, услуги или комбинация от тях, в това число и строителство, възложена от възложителите, посочени в приложение VI, за държавни цели, без да се цели търговска


text:
препродажба, нито използване в производството на стоки или предоставянето на услуги за търговска продажба, освен ако не е предвидено друго. Те включват доставки по методи като закупуване, наем, лизинг или финансов лизинг, със или без опция за закупуване;
 2.
 „възложители“ означава образувания от държавите от КАРИФОРУМ, подписали настоящото споразумение, и ЕО като страна по споразумението, посочени в приложение VI, които възлагат поръчки в съответствие с разпоредбите на настоящата глава;
 3.
 „доставчици“ означава всяко физическо или юридическо лице или публична организация или група от такива лица или организации от държава от КАРИФОРУМ, подписала настоящото споразумение, или от ЕО като страна по споразумението, което е в състояние да предоставя стоки, услуги или строителство; понятието обхваща също така доставчиците на стоки, на услуги и изпълнителите;
 4.
 „квалифициран доставчик“ означава доставчик, когото даден възложител признава като удовлетворяващ условията за участие;
 5.
 „отговарящ на условията доставчик“ означава доставчик, допуснат до участие във възможност за възлагане на обществена поръчка от страна или от държава от КАРИФОРУМ, подписала настоящото споразумение, в съответствие с националното законодателство и без да се засягат разпоредбите на настоящата глава;
 6.
 „многофункционален списък“ означава списък с доставчици, за които даден възложител е определил като отговарящи на условията за участие в същия списък, който то възнамерява да използва нееднократно;
 7.
 „юридическо лице“ означава всяко правно образувание, надлежно учредено или организирано по друг начин съгласно приложимото законодателство с цел печалба или с друга цел, частна или държавна собственост, включително всяка корпорация, дружество за попечителство, съдружие, съвместно предприятие, еднолично предприятие или сдружение;
 8.
 „юридическо лице от страна“ означава всяко юридическо образувание, надлежно учредено или организирано по друг начин съобразно законодателството на ЕО като страна по споразумението или на държавите от КАРИФОРУМ, подписали настоящото споразумение. Ако единствено седалището или централното управление на такова юридическо лице са на територията на една от държавите от КАРИФОРУМ, подписали настоящото споразумение, или на ЕО като страна по споразумението, то не може да бъде считано като юридическо лице от страна, освен ако не развива самостоятелна стопанска дейност на тази територия;
 9.
 „физическо лице“ означава гражданин на държава-членка на Европейския съюз или на държава от КАРИФОРУМ, подписала настоящото споразумение съобразно съответното им законодателство;
 10.
 услугите включват строителни услуги, освен ако не е посочено друго;
 11.
 „писмено“ или „писмен“ означава всяко предаване на информация с думи, числа или други знаци, в това число и с електронни средства, което може да бъде прочетено, възпроизведено или съхранено;
 12.
 „обявление за планирана поръчка“ означава oбявление, публикувано от възложител, който приканва заинтересованите доставчици да подадат заявление за участие, оферта, или и двете;
 13.
 „открити“ тръжни процедури са тези процедури, при които всеки заинтересован доставчик може да подаде оферта;
 14.
 „селективни“ тръжни процедури са процедурите, при които, съобразно съответните разпоредби от настоящата глава, само квалифицираните доставчици, поканени от възложителя, могат да подадат оферта;
 15.
 „тръжни процедури с ограничено подаване на оферти“ са процедурите, при които възложителят може да се консултира с доставчици по свой избор и да договори условията на поръчката с един или няколко от тях;
 16.
 „технически спецификации“ означава спецификации, които определят характеристиките на продуктите или услугите,


text:
които следва да бъдат предоставени, като например качество, работни характеристики, безопасност и измерения, символи, терминология, опаковане, маркиране и етикетиране, или процесите и методите за тяхното производство и изискванията, свързани с процедурите за оценяване на съответствието, предписани от възложителите, обхванати от настоящата глава;
 17.
 „компенсации“ при държавните поръчки означава всички условия или начинания, които насърчават развитието на местно ниво или подобряват сметките за баланса на плащанията, като например използването на местно съдържание, лицензирането на технологии, инвестициите, насрещната търговия или подобни дейности.
 Член 167
 Приложно поле
 1. Разпоредбите на настоящата глава се прилагат само по отношение на възложители, посочени в приложение VI, и за поръчки над прага, определен в същото приложение.
 2. Страните и държавите от КАРИФОРУМ, подписали настоящото споразумение, гарантират, че възлагането на поръчки от техните възложители, обхванати от настоящата глава, се извършва по прозрачен начин в съответствие с разпоредбите на настоящата глава и приложенията, отнасящи се до нея, при равностойно третиране на всички отговарящи на условията доставчици от държавите от КАРИФОРУМ, подписали настоящото споразумение или от ЕО като страна по споразумението, в съответствие с принципа на откритата и ефективна конкуренция.
 1. Страните признават икономическото значение на създаването на конкурентни регионални пазари на поръчки.
 2.
 а)
 По отношение на всички мерки, отнасящи се до обхванатите от настоящото споразумение поръчки, всяка държава от КАРИФОРУМ, подписала настоящото споразумение, в това число нейните възложители, се стреми да не третира доставчиците, установени в която и да е държава от КАРИФОРУМ, по по-малко благоприятен начин в сравнение с всеки друг местен доставчик.
 б)
 По отношение на всички мерки, свързани с обхванатите от настоящото споразумение поръчки, ЕО като страна по споразумението и държавите от КАРИФОРУМ, подписали настоящото споразумение, в това число техните възложители:
 i)
 се стремят да не третират дискриминационно доставчици, установени в която и да е страна, въз основа на факта, че стоките или услугите, предлагани от съответните доставчици за конкретна поръчка, са стоки или услуги от другата страна;
 ii)
 не третират местните доставчици по по-малко благоприятен начин в сравнение с друг местен доставчик въз основа на съответната им степен на свързаност с чуждестранни предприятия или поради притежаването им от икономически оператори или граждани от която и да е държава от КАРИФОРУМ, подписала настоящото споразумение, или от ЕО като страна по споразумението.
 3. При спазване на разпоредбите на параграф А.4, по отношение на всички мерки във връзка с обхванатите от настоящото споразумение поръчки, всяка страна, в това число и нейните възложители, предоставя на стоките и услугите от другата страна и на доставчиците на другата страна, предлагащи стоки и услуги на която и да е страна, не по-малко благоприятно третиране в сравнение с това, което предоставя на местните стоки, услуги и доставчици.
 4. От страните не се изисква да предоставят третирането, предвидено в параграф А.3, освен ако за това не е взето решение от Съвместния съвет КАРИФОРУМ—ЕО. Това решение може да уточнява за кои поръчки от всяка страна и при какви условия ще се прилага третирането, предвидено в параграф А.3.
 Възложителите не могат да избират метод за оценка, нито да разделят поръчка, с цел избягване на прилагането


text:
на разпоредбите на настоящата глава. Оценката отчита всички форми на възнаграждение, включително всички получени премии, хонорари, комисиони и лихви.
 1. Никоя от разпоредбите на настоящата глава не се тълкува като възпрепятстваща държава от КАРИФОРУМ, подписала настоящото споразумение, или ЕО като страна по споразумението да въвежда или прилага мерки, свързани със стоки или услуги, предоставяни от лица с увреждания, благотворителни институции или със затворнически труд.
 2. Настоящата глава не се прилага за:
 а)
 придобиването или арендата на земя, съществуващи сгради или друга недвижима собственост и правата върху нея;
 б)
 извъндоговорни споразумения или каквато и да е форма на помощ, която страна или държава от КАРИФОРУМ, подписала настоящото споразумение, предоставя, в това число споразумения за сътрудничество, безвъзмездни средства, заеми, вливане на капитали, гаранции и данъчни облекчения;
 в)
 доставянето или придобиването на услуги от данъчни агенции или депозитари, услуги по ликвидация и управление за регулирани финансови институции, както и услуги по продажбата, повторното закупуване и разпределяне на държавен дълг, в това число на заеми и държавни облигации, полици и други видове ценни книжа.
 г)
 придобиването, разработването, продуцирането или копродуцирането на програмен материал, предназначен за разпространяване от радио- и телевизионни оператори и договорите за предоставяне на програмно време;
 д)
 арбитражни и помирителни услуги;
 е)
 договори за назначаване на държавни служители;
 ж)
 услуги в областта на научноизследователската и развойната дейност;
 з)
 поръчки за селскостопански продукти, произведени за подпомагане на програми за насърчаване на селското стопанство и програми за изхранване на населението, включително и хранителни помощи;
 и)
 вътрешнодържавни поръчки;
 й)
 поръчки, възлагани и изпълнявани:
 i)
 с цел предоставяне на международна помощ, включително помощ за развитие;
 ii)
 в рамките на конкретна процедура или условие на международно споразумение, свързани с разполагането на войски или свързано със съвместно прилагане на проект от страна или от държава от КАРИФОРУМ, подписала настоящото споразумение, и трета държава, която не е страна по споразумението;
 iii)
 в подкрепа на въоръжени сили, разположени извън територията на въпросната страна или на въпросната държава от КАРИФОРУМ, подписала настоящото споразумение;
 iv)
 в рамките на конкретна процедура или условие на международна организация, или финансиране от международни безвъзмездни средства, заеми или друг вид помощ, при които прилаганата процедура или условие са несъвместими с разпоредбите на настоящата глава.
 Член 168
 Прозрачност на държавните поръчки
 1. При спазване на разпоредбите на член 180, параграф 4, всяка страна или държава от КАРИФОРУМ, подписала настоящото споразумение, незабавно публикува всички законови, подзаконови актове, съдебни актове и административни актове с общо приложение и процедури относно поръчки, попадащи в обхвата на настоящата глава, както и отделни възможности за възлагане на поръчки, в подходящите средства за публикуване, посочени в приложение VII, в това число и в официално определените електронни медии. Всяка страна или държава от КАРИФОРУМ, подписала настоящото споразумение, по същия начин публикува незабавно всички изменения на такива мерки и в разумни срокове информира останалите за всякакви такива изменения.
 2. Страните и държавите от КАРИФОРУМ, подписали настоящото споразумение, гарантират, че техните възложители осигуряват ефективно разгласяване на възможностите за възлагане на поръчки, възникващи в хода на съответния управленски процес, като предоставят на отговарящите на условията доставчици цялата информация, необходима


text:
за участие в такива поръчки. Всяка страна създава и поддържа подходящо онлайн средство за усъвършенстване на ефективното разгласяване на възможностите за участия в тръжни процедури.
 а)
 Тръжната документация, предоставяна на доставчиците, съдържа цялата необходима информация, позволяваща им да представят оферти в отговор.
 б)
 Когато органите не предоставят пряк свободен достъп с електронни средства до цялата тръжна документация и всички придружаващи документи, те незабавно предоставят тръжната документация по искане на който и да е отговарящ на условията доставчик от страните.
 3. За всяка поръчка, попадаща в обхвата на настоящата глава, освен ако не е предвидено друго, възложителите публикуват предварително обявление за планирана поръчка. Всяко обявление е достъпно по време на целия период, определен за представяне на оферти за съответната поръчка.
 4. Всяко обявление за планирана поръчка включва най-малко следната информация:
 а)
 наименование, адрес, номер на факс, електронен адрес (ако има такъв) на възложителя и, ако е различен, адрес, на който могат да бъдат получени всички документи, свързани с поръчката;
 б)
 избраната тръжна процедура и формуляр на договора;
 в)
 описание на планираната поръчка, както и основни договорни изисквания;
 г)
 всички условия, на които доставчиците трябва да отговарят, за да участват в процедурата;
 д)
 срокове за представяне на оферти и, когато е приложимо, срокове за представяне на заявления за участие в търга;
 е)
 всички приложими критерии за възлагане; и
 ж)
 в случай че е възможно, условия за плащане и други условия.
 5. Възложителите се насърчават да публикуват възможно най-рано през всяка данъчна година предварително обявление относно бъдещи поръчки. То включва предмета на поръчката и планираната дата на публикуване на обявлението за планирана поръчка.
 6. Възложителите, работещи в сферата на обществените услуги, могат да използват подобни обявления относно бъдещи поръчки като обявления за планирана поръчка, при условие че тези обявления съдържат възможно най-много от информацията, посочена в параграф 4, според наличността им, както и изрично указание, че доставчиците уведомяват възложителя за интереса си към поръчката.
 Член 169
 Методи за възлагане
 1. Без да се засяга методът за възлагане на държавни поръчки, прилаган по отношение на която и да е конкретна поръчка, възложителите гарантират, че тези методи са уточнени в обявлението за планирана поръчка или в тръжната документация.
 2. Страните или държавите от КАРИФОРУМ, подписали настоящото споразумение, гарантират, че техните законови и подзаконови актове ясно указват условията, при които възложителите могат да прилагат тръжни процедури с ограничено подаване на оферти. Възложителите не прилагат тези методи за целите на ограничаване на участието в процеса на възлагане по непрозрачен начин.
 3. При провеждането на търгове за възлагане на поръчки с електронни средства възложителят:
 а)
 гарантира, че търговете за възлагане на поръчки се провеждат при прилагане на широко разпространени и оперативно съвместими информационни продукти и софтуер, включително и такива, които са свързани с идентификация и криптиране на сведения, както и
 б)
 поддържа механизми за гарантиране на целостта на заявленията за участие в търгове и възпрепятстване на неподходящия достъп до тях.
 Член 170
 Селективна тръжна процедура
 1. При използването на селективна тръжна процедура, възложителят:
 а)
 публикува обявление за планирана поръчка;
 б)
 в обявлението за планирана поръчка приканва отговарящите на


text:
условията доставчици които да представят заявление за участие;
 в)
 избира по справедлив начин доставчиците, които да участват в селективната тръжна процедура; както и
 г)
 посочва сроковете за представяне на заявления за участие.
 2. Възложителите признават като квалифицирани доставчици всички доставчици, които отговарят на условията за участие в конкретна процедура за възлагане, освен ако възложителите не са заявили изрично в обявлението за поръчка или в тръжната документация, когато е общественодостъпна, определени ограничения по отношение на броя на доставчиците, които ще бъдат допуснати до участие в търга, както и обективните критерии за тези ограничения.
 3. Когато тръжната документация не е общественодостъпна от датата на публикуване на обявлението, посочено в параграф 1, възложителят осигурява едновременен достъп до тези документи за всички избрани квалифицирани доставчици.
 Член 171
 Тръжна процедура с ограничено подаване на оферти
 1. При прилагането на тръжна процедура с ограничено подаване на оферти, възложителят може да избере да не прилага член 168, член 169, параграфи 1 и 3, член 170, член 173, параграф 1, членове 174, 175, 176 и 178.
 2. Възложителите могат да възлагат изпълнението на обществени поръчки посредством тръжна процедура с ограничено подаване на оферти в следните случаи:
 а)
 когато не са представени подходящи оферти в отговор на открита или селективна тръжна процедура, при условие че изискванията на първоначалната процедура не са претърпели съществени изменения;
 б)
 когато поради технически или художествени съображения, или от съображения, свързани със защитата на изключителни права, поръчката може да бъде изпълнена само от конкретен доставчик и не съществуват разумни алтернативи или възможности за замяна;
 в)
 когато по причини на изключителна неотложност, предизвикана от събитие, което не може да бъде предвидено от възложителя, продуктите или услугите не биха могли да бъдат получени навреме посредством открита или селективна тръжна процедура;
 г)
 за допълнителни доставки на стоки или услуги от първоначалния доставчик, когато промяна на доставчика би принудила възложителя да закупи оборудване или услуги, които не отговарят на изискванията за взаимозаменяемост с вече съществуващите оборудване или услуги от първоначалната покупка и подобно разделяне би причинило съществени неудобства или съществено повторно възникване на разходи за възложителя;
 д)
 когато възложителят набавя прототипи или първоначален продукт или услуга, разработени по негово искане в хода на конкретна поръчка за изследване, експериментиране, проучване или оригинална разработка и във връзка с такава поръчка;
 е)
 когато непредвидени обстоятелства са наложили допълнителни услуги, които не са били включени в първоначалната поръчка, но които съвпадат с целите на първоначалната тръжна документация, за завършване на описаните в нея услуги, като общата стойност на допълнителната услуга не може да надхвърля 50 % от стойността на първоначалната поръчка;
 ж)
 за нови услуги, състоящи се в повтаряне на сходни услуги, които съответстват на даден основен проект, за който е било възложено изпълнение на първоначална поръчка вследствие на открита или селективна процедура, и за който възложителят е посочил в обявлението за планирана поръчка, че може да бъде приложен методът на процедура с ограничено подаване на оферти при възлагане на поръчки за такива нови услуги;
 з)
 за продукти, закупени на стоков пазар;
 и)
 в случай на поръчки, възложени на победител в конкурс за


text:
дизайн; когато има няколко победителя, те биват поканени да участват в договарянето, според указаното в обявлението за планирана поръчка или в тръжната документация; както и
 й)
 за покупки, направени при особено изгодни условия, които са възникнали само за кратък период от време в извънредни случаи на отчуждаване на блага, като например при ликвидация, процедури по откриване на производство или обявяване на несъстоятелност, различни от обичайните покупки от редовни доставчици.
 Член 172
 Правила за произход
 За целите на настоящата глава ЕО като страна по споразумението и държавите от КАРИФОРУМ, подписали настоящото споразумение не прилагат по отношение на стоки и услуги, внесени или доставени от ЕО като страна по споразумението и от държавите от КАРИФОРУМ, подписали настоящото споразумение, правила за произход, които са различни от правилата за произход, прилагани по същото време при обичайни търговски условия спрямо внос или поръчки на същите стоки или услуги от същата държава от КАРИФОРУМ, подписала настоящото споразумение, или от ЕО като страна по споразумението.
 Член 173
 Технически спецификации
 1. В съответствие с целите на настоящата глава, възложителите гарантират, че техническите спецификации, прилагани или предвидени за прилагане по отношение на поръчките, попадащи в обхвата на настоящата глава, са определени в обявленията за планирана поръчка и/или в тръжната документация.
 2. Възложителят не може да иска или приема по начин, който може да окаже въздействие в посока на нарушаване на конкуренцията, мнения във връзка с изготвянето и приемането на технически спецификации за конкретна поръчка, от лице, което може да има търговски интереси по отношение на поръчката.
 3. В случаите, когато е целесъобразно при определянето на технически спецификации относно стоките и услугите, предмет на поръчката, възложителят:
 а)
 определя техническите спецификации по отношение на работните характеристики и функционалните изисквания, а не по отношение на дизайна или описателните стандарти; както и
 б)
 основава техническите спецификации на международни стандарти, в случаите, когато съществуват такива; а в противен случай — на националните технически регламенти, признати национални стандарти, или строителни предписания.
 4. В случаите, когато в техническите спецификации се използват дизайн или описателни характеристики, възложителят по целесъобразност включва в техническите спецификации уточнения като „или еквивалентно“ и разглежда офертите, които очевидно отговарят на изисквания дизайн или описателни характеристики и са уместни спрямо целите.
 5. Възложителят не определя технически спецификации, съдържащи изискване или позоваване на конкретна търговска марка или търговско наименование, патент, авторско право, дизайн или тип, конкретен произход, производител или доставчик, освен ако не съществува друг достатъчно точен или разбираем начин да бъдат описани изискванията към обекта на поръчката и при условие че в подобни случаи тръжната документация съдържа уточнения като „или еквивалентно“.
 Член 174
 Квалифициране на доставчиците
 1. При поръчки, попадащи в обхвата на настоящата глава, възложителят гарантира, че всички условия и критерии за участие в процедура по възлагане на обществена поръчка са предварително известени в обявлението за планирана поръчка или в тръжната документация. Всички такива условия и критерии са ограничени до условията и критериите, които са от съществено значение за гарантиране на способността на потенциалния доставчик да изпълни въпросната поръчка.
 2. Държавите от КАРИФОРУМ, подписали настоящото споразумение, и ЕО като страна по споразумението не


text:
могат да налагат като условие за участие на доставчик в търг съществуване на предходно възлагане на същия на една или няколко поръчки от страна на възложител от съответната страна или за предходен опит на доставчика на съответната територия. Настоящият параграф не се прилага по отношение на поръчки за провеждане на изследвания и проучвания на социалното въздействие.
 3. Възложителят основава оценката си на финансовите, търговските и техническите възможности на доставчика, при условията, които е уточнил предварително в обявленията или в тръжната документация.
 4. Никоя от разпоредбите на настоящия член не възпрепятства изключването на доставчик на основания като несъстоятелност, деклариране на неверни данни или осъждане за извършване на тежко престъпление.
 5. Възложителите могат да поддържат многофункционален списък, при условие че съществува обявление, приканващо заинтересованите доставчици да кандидатстват за включване в списъка, което:
 а)
 се публикува ежегодно; и
 б)
 в случаите, когато публикуването му се извършва с електронни средства, е постоянно достъпно в една от подходящите медии, изброени в приложение VII.
 6. Възложителите гарантират, че доставчиците могат да кандидатстват за квалифициране във всеки момент, като за целта възложителите публикуват обявление, приканващо доставчиците да кандидатстват за включване в списъка, което включва следната информация:
 а)
 описание на стоките и услугите, или категориите стоки и услуги, за които може да се използва списъкът;
 б)
 условията за участие, на които доставчиците следва да отговарят и методите, които възложителят ще използва за проверка на това доколко доставчикът отговаря на условията;
 в)
 наименование и адрес на заявителя и друга информация, необходима за установяването на връзка с него и получаването на съответните документи във връзка със списъка; и
 г)
 срок на валидност на списъка и начини за неговото удължаване или отмяна или, в случаите когато не е посочен срок на валидност, посочване за метода на съобщване на прекратяването на ползването на списъка.
 Възложителите включват в списъка всички квалифицирани доставчици в рамките на разумно кратък срок от време.
 7. В случаите, когато неквалифициран доставчик подаде, в рамките на определения срок, заявление за участие и всички изисквани документи във връзка с него, възложителят, като използва или не многофункционален списък, разглежда и одобрява заявлението на доставчика за участие, освен ако не е в състояние да приключи разглеждането на заявлението поради сложността на поръчката. Също така възложителят гарантира, че всеки доставчик, поискал включване в списъка, се информира своевременно за решението по искането.
 8. Възложителите, работещи в сферата на обществените услуги, могат да използват обявление, с което да приканят доставчиците да кандидатстват за включване в многофункционален списък, като обявление за планирана поръчка и могат да отхвърлят заявления за участие от доставчици, които все още не са били квалифицирани по отношение на конкретна поръчка, на основание, че възложителят не разполага с достатъчно време за разглеждане на кандидатурата.
 Член 175
 Преговори
 1. Държавите от КАРИФОРУМ, подписали настоящото споразумение, и ЕО като страна по споразумението могат да предвидят възможността техните възложители да водят преговори:
 а)
 в контекста на поръчки, за които са изразили такова намерение в обявлението за планирана поръчка; или
 б)
 ако от оценката се вижда, че никоя оферта не е очевидно най-изгодната с оглед на конкретните


text:
критерии за оценка, определени в обявлението за планирана поръчка или в тръжната документация.
 2. Възложителят:
 а)
 гарантира, че всяко изключване на доставчик от преговори се прави в съответствие с критериите за оценка, определени в обявлението за планирана поръчка или в тръжната документация; и
 б)
 в случаите, когато преговорите са приключили, предоставя общ срок за оставащите доставчици, в който те да представят нови или изменени оферти.
 Член 176
 Започване на процедури и възлагане на поръчка
 1. Всички оферти, поискани от възложители в изпълнение на отворени или селективни процедури, се получават и отварят в съответствие с процедури и условия, гарантиращи справедливостта и прозрачността на тръжната процедура.
 2. Освен ако възложителят не реши, че възлагането на договора противоречи на обществения интерес, той възлага договора на доставчика, който е бил избран въз основа на предоставената информация, като напълно способен да изпълни поръчката и чиято оферта е или най-ниската, или е офертата, определена като най-изгодна според конкретните критерии за оценка, определени в обявлението или в тръжната документация. Възлагането се извършва в съответствие с критериите и основните изисквания, уточнени в обявлението за планирана поръчка или в тръжната документация.
 Член 177
 Информация относно възлагането на поръчките
 1. Страните и държавите от КАРИФОРУМ, подписали настоящото споразумение, гарантират, че техните възложители осигуряват ефективно разпространение на резултатите от тръжните процедури за възлагане на държавни поръчки.
 2. Възложителите незабавно информират доставчиците за решенията относно възлагането на договора и, при поискване, правят това писмено. При поискване възложителите информират изключените доставчици относно мотивите за отхвърляне на офертата им и относно сравнителните предимства на избраната оферта.
 3. Възложителите могат да решат да откажат предоставяне на определена информация относно възлагането на поръчка, когато оповестяването на такава информация би могло да попречи на дейности по правоприлагане или по друг начин да противоречи на обществения интерес, да засегне законни търговски интереси на доставчици или лоялната конкуренция между тях.
 4. При спазване на разпоредбите на член 180, параграф 4, не по-късно от седемдесет и два (72) дни след възлагането на всяка поръчка, попадаща в обхвата на настоящата глава, възложителят публикува обявление в подходящия вестник или електронна медия, посочени в приложение VII. В случаите, когато се използва само електронна медия, информацията остава свободно достъпна за разумен срок. Обявлението включва най-малко следната информация:
 а)
 описание на закупуваните стоки и услуги;
 б)
 наименование и адрес на възложителя;
 в)
 наименование и адрес на спечелилия доставчик;
 г)
 стойността на спечелилата оферта или най-високата и най-ниска оферта, взети под внимание при възлагането на договора;
 д)
 датата на възлагането; и
 е)
 тип на използвания метод за възлагане и, в случаите, когато е приложена тръжна процедура с ограничено подаване на оферти, описание на обстоятелствата, обосноваващи прилагането на такава процедура.
 Член 178
 Срокове
 1. При определянето на сроковете, прилагани по отношение на поръчки, попадащи в обхвата на настоящата глава, възложителите, съобразно разумните им нужди, вземат предвид фактори като сложността на планираната поръчка и нормалното време за представяне на офертите.
 2. Страните и държавите от КАРИФОРУМ, подписали настоящото споразумение гарантират, че техните възложители надлежно вземат предвид сроковете за публикуване при определянето на крайната дата за получаване на офертите


text:
или на заявленията за участие или за квалифициране в списъка на доставчиците. Тези срокове, включително и евентуалното им удължаване, са общи за всички заинтересовани или участващи доставчици.
 3. Възложителите ясно определят сроковете, приложими за конкретните поръчки, в обявлението за планирана поръчка и/или в тръжната документация.
 Член 179
 Обжалване на възлагане на поръчка
 1. Страните и държавите от КАРИФОРУМ, подписали настоящото споразумение осигуряват прозрачни, навременни, безпристрастни и ефикасни процедури, предоставящи на доставчиците възможност за обжалване на националните мерки за прилагане на настоящата глава в контекста на поръчки, в които те имат или са имали законни търговски интереси. За тази цел всяка от страните или държавите от КАРИФОРУМ, подписали настоящото споразумение, създава, идентифицира или посочва поне един безпристрастен административен или съдебен орган, независим от нейните възложители, който да приема и разглежда евентуалните жалби, подавани от доставчици в контекста на съответната тръжна процедура.
 2. На всеки доставчик се предоставя достатъчен срок за изготвяне и подаване на жалба от момента, в който основанието за жалбата е станало известно или са налице разумни основния да се предполага, че е станало известно на доставчика. Настоящият параграф не възпрепятства страните или държавите от КАРИФОРУМ, подписали настоящото споразумение, да изискват от жалбоподателите да подават жалбите си в разумни срокове, при положение, че тези срокове са предварително известени.
 3. Възложителите гарантират, че са в състояние да отговорят на исканията за преразглеждане, като съхраняват съответна документация във връзка с всяка поръчка, попадаща в обхвата на настоящата глава.
 4. Процедурите за обжалване осигуряват ефективни и бързи привременни мерки за поправяне на нарушенията на националните мерки за прилагане на настоящата глава.
 Член 180
 Срок за прилагане
 1. С цел държавите от КАРИФОРУМ, подписали настоящото споразумение, да приведат мерките си в съответствие с всички процедурни задължения по настоящата глава, те разполагат със срок за прилагане от две години, считано от влизането в сила на настоящото споразумение.
 2. В случай че при преразглеждане от страна на Комитета по търговия и развитие КАРИФОРУМ—ЕО в края на периода на прилагане бъде установено, че една или няколко държави от КАРИФОРУМ, подписали настоящото споразумение, се нуждаят от още една година за привеждане на техните мерките в съответствие със задълженията по настоящата глава, Комитетът по търговия и развитие КАРИФОРУМ—ЕО може да удължи срока на прилагане, посочен в параграф 1, с една допълнителна година за отделните заинтересовани държави от КАРИФОРУМ, подписали настоящото споразумение.
 3. Чрез дерогация от параграфи 1 и 2, по отношение на Антигуа и Барбуда, Белиз, Доминика, Гренада, Република Хаити, Сейнт Китс и Невис, Сейнт Лусия и Сейнт Винсент и Гренадини се прилага срок за прилагане от пет (5) години.
 4. Изискванията, определени в член 168, параграф 1 и в последното изречение на параграф 2 от същия член, в член 170, параграф 1, буква а) и член 177, параграф 4, пораждат действие по отношение на държавите от КАРИФОРУМ, подписали настоящото споразумение, едва след развиването на необходимия за прилагането им капацитет, но не по-късно от 5 години след влизане в сила на настоящото споразумение.
 Член 181
 Клауза за преразглеждане
 Комитетът по търговия и развитие КАРИФОРУМ—ЕО ще преразглежда прилагането на


text:
настоящата глава на всеки три години, в това число и по отношение на всякакви изменения по отношение на обхвата, и за тази цел може по целесъобразност да отправя подходящи препоръки към Съвместния съвет КАРИФОРУМ—ЕО. При изпълнението на тази задача Комитетът по търговия и развитие КАРИФОРУМ—ЕО може, без да се засягат разпоредбите на член 182, също така да отправя подходящи препоръки по отношение на по-нататъшното сътрудничество между страните в областта на поръчките и прилагането на настоящата глава.
 Член 182
 Сътрудничество
 1. Страните признават значението на сътрудничеството с оглед на улесняването на изпълнението на ангажиментите и постигането на целите, определени в настоящата глава.
 2. При спазване на разпоредбите на член 7, страните се споразумяват да си сътрудничат, в това число и посредством улесняване на оказването на подкрепа и създаване на подходящи звена за контакт, в следните области:
 а)
 обмен на опит и информация относно добрите практики и регулаторните рамки;
 б)
 създаване и поддържане на подходящи системи и механизми за улесняване на спазването на задълженията на настоящата глава, както и
 в)
 създаване на онлайн средство на регионално равнище за ефективно разпространение на информация относно провеждани тръжни процедури, както и за повишаване на нивото на осведоменост сред всички дружествата относно процедурите по възлагане на поръчки.
 ГЛАВА 4
 Околна среда
 Член 183
 Цели и контекст на устойчиво развитие
 1. Страните потвърждават отново, че принципите за устойчиво управление на природните ресурси и околната среда следва да бъдат прилагани и включвани на всяко ниво на тяхното партньорство, като част от най-важния им ангажимент за устойчиво развитие, определен в членове 1 и 2 от Споразумението от Котону.
 2. Страните припомнят, че член 32 от Споразумението от Котону включва околната среда и природните ресурси като тематични проблеми от хоризонтално естество и че следователно основните принципи за собственост, участие, диалог и диференциация, определени в член 2 от Споразумението от Котону са от особено значение.
 3. Страните и държавите от КАРИФОРУМ, подписали настоящото споразумение, са решени да съхраняват, опазват и подобряват околната среда, включително и посредством многостранни и регионални екологични споразумения, по които са страни.
 4. Страните потвърждават отново ангажираността си за насърчаване на развитието на международната търговия по начин, който гарантира устойчивото и разумно управление на околната среда в съответствие с ангажиментите им в тази област, в това число и международните конвенции, по които са страна, и в съответствие със съответните им нива на развитие.
 5. Страните и държавите от КАРИФОРУМ, подписали настоящото споразумение, са решени да полагат усилия за улесняване на търговията със стоки и услуги, за които страните смятат, че имат положително въздействие за околната среда. Тези продукти могат да включват технологии за опазване на околната среда, възобновяеми и енергоспестяващи стоки и услуги и обозначени с екомаркировка стоки.
 Член 184
 Равнища на опазване и право на регулиране
 1. Като признава правото на останалите страни или държави от КАРИФОРУМ, подписали настоящото споразумение да регулират за постигане на собствено равнище на национално опазване на околната среда и общественото здраве и собствени приоритети за устойчиво развитие, както и да приемат и изменят съответно тяхното екологично законодателство и политики, всяка от страните


text:
и държавите от КАРИФОРУМ, подписали настоящото споразумение, се стреми да гарантира, че собствените ѝ законодателни норми и политики в областта на околната среда предвиждат и насърчават установяването на високо равнище на опазване на околната среда и обществено здраве и да полага усилия за по-нататъшно усъвършенстване на законодателството и политиките си в тази област.
 2. Страните се споразумяват да вземат предвид специалните нужди и изисквания на държавите от КАРИФОРУМ при разработването и прилагането на мерките, насочени към опазване на околната среда и общественото здраве, които засягат търговията между страните.
 3. При условие че тези мерки не се прилагат по начин, който да представлява средство за произволна или неоправдана дискриминация между страните или скрито ограничение за търговията помежду им, никоя от разпоредбите на настоящото споразумение не се тълкува като възпрепятстваща страните и държавите от КАРИФОРУМ, подписали настоящото споразумение, да приемат или поддържат мерки, необходими за защита на здравето или живота на хората, или здравето или живота на животните или растенията във връзка с опазването на природните ресурси или на околната среда.
 Член 185
 Регионална интеграция и прилагане на международни екологични стандарти
 В светлината на екологичните предизвикателства, пред които са изправени съответните им региони, и с цел насърчаване на развитието на международната търговия по начин, който да осигурява устойчиво и разумно управление на околната среда, страните признават значението на разработването на ефикасни стратегии и мерки на регионално равнище. Страните се споразумяват, че при липса на съответни екологични стандарти в националното и регионалното законодателство, ще се стремят, когато е осъществимо и целесъобразно, да приемат и прилагат съответните международни стандарти, насоки или препоръки.
 Член 186
 Научни данни
 Страните признават, че е от значение, при изготвянето и прилагането на мерки, насочени към опазването на околната среда и общественото здраве, които засягат търговията между страните, да се взимат предвид научните и технически данни, принципът на предпазните мерки и съответните международни стандарти, насоки или препоръки.
 Член 187
 Прозрачност
 Страните и държавите от КАРИФОРУМ, подписали настоящото споразумение се ангажират да разработват, въвеждат и прилагат мерки, насочени към опазването на околната среда и общественото здраве, които засягат търговията между страните, по прозрачен начин, при надлежно съобщаване и публични и взаимни консултации и при подходящо и навременно информиране и консултации с недържавните участници, в това число и от частния сектор. Страните се споразумяват, че изпълнението на изискванията относно прозрачността, включени в дял I, глави 6 и 7, се разглежда и като отговарящо на изискванията на разпоредбите на настоящия член.
 Член 188
 Поддържане на равнищата на опазване
 1. При спазване на разпоредбите на член 184, параграф 1, страните се споразумяват да не насърчават търговията или преките чуждестранни инвестиции, с цел засилване или запазване на конкурентно предимство, посредством:
 а)
 занижаване на равнището на опазване, предвидено в националното законодателство в областта на околната среда и общественото здраве;
 б)
 дерогации от това законодателство или липса на прилагането му.
 2. Страните и държавите от КАРИФОРУМ, подписали настоящото споразумение се ангажират да не приемат или прилагат регионално или национално законодателство по отношение на търговията и инвестициите или други свързани административни мерки по начин, който би оказал разубеждаващо


text:
въздействие по отношение на мерки, целящи да донесат ползи, опазват или съхранят околната среда и природните ресурси или да осигурят защита на общественото здраве.
 Член 189
 Консултации и мониторинг
 1. Страните признават значението на провеждането на мониторинг и оценка на въздействието от прилагането на споразумението по отношение на устойчивото развитие посредством съответните им процедури и институции за участие, както и посредством създадените съгласно настоящото споразумение такива.
 2. Страните могат да се консултират взаимно и с Консултативния комитет КАРИФОРУМ—ЕО относно въпросите, свързани с опазването на околната среда, обхванати в членове 183—188. Членовете на Консултативния комитет КАРИФОРУМ—ЕО могат да отправят към страните устни или писмени препоръки за разпространяване и обмен на добри практики по въпроси, попадащи в обхвата на настоящата глава.
 3. По всеки от въпросите, попадащи в обхвата на членове 183—188, страните могат да се споразумеят да поискат съвет от съответните международни органи относно добрите практики, използването на ефективни инструменти на политиките за справяне с екологичните предизвикателства във връзка с търговията и идентификацията на каквито и да е препятствия, които биха могли да попречат на ефективното прилагане на екологичните стандарти съгласно съответните многостранни споразумения в областта на околната среда.
 4. Дадена страна може да поиска консултации с другата страна по въпросите, свързани с тълкуването и прилагането на членове 183—188. Продължителността на консултациите на превишава три месеца. В рамките на тази процедура която и да е от страните може самостоятелно да поиска мнението на съответните международни органи. В такъв случай срокът за провеждане на консултациите се удължава с допълнителен период от три месеца.
 5. Ако не е намерено удовлетворяващо решение на въпроса при консултациите между страните съгласно параграф 3, всяка от страните може да поиска свикване на експертен комитет, който да разгледа въпроса.
 6. Експертният комитет включва трима членове със специални познания по въпросите, обхванати в настоящата глава. Председателят не е гражданин на никоя от страните. Експертният комитет представя пред страните доклад в рамките на три месеца от своето свикване. Докладът се предоставя на Консултативния комитет КАРИФОРУМ—ЕО.
 Член 190
 Сътрудничество
 1. Страните признават значението на сътрудничеството по въпросите на опазване на околната среда с оглед на постигане на целите на настоящото споразумение.
 2. При спазване на разпоредбите на член 7, страните се споразумяват да си сътрудничат, в това число и посредством улесняване на оказването на подкрепа, в следните области:
 а)
 техническа помощ за производителите за изпълнение на съответните продуктови и други стандарти, приложими на пазарите на ЕО като страна по споразумението;
 б)
 насърчаване и съдействие за развитието на частните и публични доброволни и основани на пазара системи, в това число на съответните системи за етикетиране и акредитация;
 в)
 техническа помощ и изграждане на капацитет, по-специално в публичния сектор, за прилагане и изпълнение на многостранни споразумения за опазване на околната среда, в това число и по отношение на свързаните с търговията аспекти;
 г)
 облекчения за търговията с природни ресурси между страните, в това число за дървесина и продукти от дървесина, произхождащи от законни и устойчиви източници;
 д)
 съдействие за производителите в разработването и/или усъвършенстването на стоките и услугите, които страните разглеждат като ползотворни


text:
за околната среда; както и
 е)
 насърчаване и съдействие за повишаване на нивото на осведоменост и на образователните програми по отношение на екологичните стоки и услуги, с цел разширяване на търговията с такива продукти между страните.
 ГЛАВА 5
 Социални аспекти
 Член 191
 Цели и многостранни задължения
 1. Страните потвърждават отново своята ангажираност с международно признатите основни трудови стандарти, както са определени в съответните конвенции на МОТ, и по-специално свободата на сдружаване и правото на колективно договаряне, премахването на принудителния труд, премахването на най-лошите форми на детски труд и на дискриминацията по отношение на наемането на работа. Също така страните потвърждават отново задълженията си като членове на МОТ и ангажиментите си по Декларацията на МОТ за основните принципи и права при работа и механизъм за нейното прилагане (1998 г.).
 2. Страните потвърждават отново ангажираността си с Декларацията на министрите от Икономическия и социален съвет на ООН от 2006 г. относно целите за пълна трудова заетост и достойни условия на труд, която насърчава развитието на международната търговия като начин за постигане на пълна и продуктивна трудова заетост и достойни условия на труд за всички, в това число мъже, жени и младежи.
 3. Страните признават положителното влияние, което могат да окажат основните трудови стандарти и достойните условия на труд върху икономическата ефективност, иновациите и производителността и подчертават значението на по-голямата съгласуваност между търговските политики, от една страна, и политиката по заетостта и социалната политика, от друга.
 4. Страните се съгласяват, че трудовите стандарти не следва да бъдат използвани за протекционистични търговски цели.
 5. Страните признават ползите от търговията с продукти за справедлива и етична търговия и значението на улесняването на този вид търговия помежду им.
 Член 192
 Равнища на закрила и право на регулиране
 Като признава правото на регулиране на страните и на държавите от КАРИФОРУМ, подписали настоящото споразумение да установяват собствени правила в социалната област и трудови стандарти в съответствие със собствените си приоритети за социално развитие и да приемат или изменят съответно собствените си законодателства и политики, всяка страна по споразумението и държава от КАРИФОРУМ, подписала настоящото споразумение, гарантира, че нейните социални и трудови норми и политики предвиждат и насърчават високи равнища на социални и трудови стандарти, съвместими с международно признатите права, посочени в член 191, и полага усилия за по-нататъшното усъвършенстване на тези правни норми и политики.
 Член 193
 Поддържане на равнищата на закрила
 При спазване на разпоредбите на член 192, страните се споразумяват да не насърчават търговията или преките чуждестранни инвестиции с цел засилване или запазване на конкурентно предимство, посредством:
 а)
 занижаване на равнището на закрила, предвидено в националното социално и трудово законодателство;
 б)
 дерогация или липса на прилагане на това законодателство или стандарти.
 Член 194
 Регионална интеграция
 С оглед на социалните предизвикателства, пред които са изправени съответните им региони и с цел насърчаване на устойчивото развитие на международната търговия, страните признават значението на установяването на политики за социално сближаване и мерки за насърчаване на достойните условия на труд на регионално равнище.
 Член 195
 Консултации и мониторинг
 1. В съответствие с член 191, страните признават значението на провеждането на


text:
мониторинг и оценка на действието на споразумението по отношение на достойните условия на труд и на другите области на устойчиво развитие, посредством съответните им процедури и институции за участие, както и посредством създадените съгласно настоящото споразумение такива.
 2. Страните могат да се консултират взаимно и с Консултативния комитет КАРИФОРУМ—ЕО относно социалните въпроси, обхванати в членове 191—194. Членовете на Консултативния комитет КАРИФОРУМ—ЕО могат да отправят към страните устни или писмени препоръки за разпространяване и обмен на добри практики по въпроси, попадащи в обхвата на настоящата глава.
 3. По всеки от въпросите, попадащи в обхвата на членове 191—194, страните могат да се споразумеят да поискат съвет от МОТ относно добрите практики, използването на ефективни инструменти на политиките за справяне със социалните предизвикателства, като например приспособяването на трудовия пазар и идентифицирането на препятствията, които биха могли да попречат на ефективното прилагане на основните трудови стандарти.
 4. Дадена страна може да поиска консултации с другата страна по въпросите, свързани с тълкуването и прилагането на членове 191—194. Продължителността на консултациите на превишава три месеца. В рамките на тази процедура която и да е от страните може самостоятелно да поиска мнението на МОТ. В такъв случай срокът за провеждане на консултациите се удължава с допълнителен период от три месеца.
 5. Ако не е намерено удовлетворяващо решение на въпроса при консултациите между страните съгласно параграф 3, всяка от страните може да поиска свикване на експертен комитет, който да разгледа въпроса.
 6. Експертният комитет включва трима членове със специални знания по въпросите, обхванати от настоящата глава. Председателят не е гражданин на никоя от страните. Експертният комитет представя пред страните доклад в рамките на три месеца от своето свикване. Докладът се предоставя на Консултативния комитет КАРИФОРУМ—ЕО.
 Член 196
 Сътрудничество
 1. Страните признават значението на сътрудничеството по социалните въпроси и въпросите на заетостта, с оглед на постигане на определените в настоящото споразумение цели.
 2. При спазване на разпоредбите на член 7, страните се споразумяват да си сътрудничат, в това число и посредством улесняване на оказването на подкрепа, в следните области:
 а)
 обмен на информация относно съответните им социални и трудови законодателства и свързаните политики, разпоредби и други мерки;
 б)
 формулиране на национално социално и трудово законодателство и укрепване на действащото такова, както и на механизмите за социален диалог, в това число и мерки, насочени към популяризирането на програмата за достойни условия на труд, изготвена от МОТ;
 в)
 образователни програми и програми за повишаване нивото на осведоменост, в това число обучения за усвояване на конкретни умения и прилагане на политики за регулиране на трудовия пазар, повишаване нивото на осведоменост относно отговорността по отношение на здравето и безопасността, правата на служителите и отговорностите на работодателите; както и
 г)
 последователно прилагане на националното законодателство и на правилата в сферата на труда, в това число и инициативи по обучение и изграждане на капацитет за инспектори по труда, както и насърчаване на корпоративната социална отговорност посредством информиране на обществеността и отчетност.
 ГЛАВА 6
 Защита на личните данни
 Член 197
 Обща цел
 1. Страните и държавите от КАРИФОРУМ, подписали настоящото споразумение признават:
 а)
 общите си интереси


text:
за защита на основните права и свободи на физическите лица, и по-специално правото им на личен живот, по отношение на обработката на лични данни;
 б)
 значението на поддържането на ефективни режими за защита на данните като средство за защита на интересите на потребителите, насърчаване на доверието на инвеститорите и улесняване на трансграничните потоци от лични данни;
 в)
 че събирането и обработването на лични данни следва да се извършват по прозрачен и честен начин при условията на надлежно зачитане на правата на съответното физическо лице,
 се договарят да създадат подходящи правни и регулаторни режими, както и подходящ административен капацитет за тяхното прилагане, в това число и независими надзорни органи, с оглед на гарантиране на подходяща степен на защита на физическите лица по отношение на обработването на лични данни, в съответствие с действащите високи международни стандарти (29).
 2. Държавите от КАРИФОРУМ, подписали настоящото споразумение се стремят да приложат разпоредбите на параграф 1 възможно най-скоро и не по-късно от седем години след влизането в сила на настоящото споразумение.
 Член 198
 Определения
 За целите на настоящата глава:
 а)
 „Лични данни“ означава всяка информация, свързана с физическо лице с установена или подлежаща на установяване самоличност („субект на данните“).
 б)
 „Обработка на лични данни“ е всяко действие или съвкупност от действия, които могат да се извършват по отношение на личните данни, като събиране, записване, организиране, съхраняване, изменяне, възстановяване, консултиране, използване, разкриване, комбиниране, блокиране, заличаване или унищожаване, както и предаване на лични данни извън националните граници.
 в)
 „Администратор на данни“ означава физическо или юридическо лице, държавен или друг орган, който определя целите и средствата за обработка на лични данни.
 Член 199
 Принципи и общи правила
 Страните се споразумяват, че административният капацитет и правните и регулаторни режими, които предстои да бъдат създадени, отразяват най-малко следните основни принципи относно съдържанието и механизми за привеждане в изпълнение:
 а)
 Принципи относно съдържанието
 i)
 Принцип на ограничаване в рамките на целта — данните се обработват за конкретна цел и впоследствие се използват или предават само доколкото това не е несъвместимо с целта на предаването. Единствените изключения от това правило са изключенията, предвидени в законодателството и необходими в с оглед важни обществени интереси в едно демократично общество.
 ii)
 Принцип на пропорционалност и качество на данните — данните са точни и, при необходимост, актуализирани. Данните са достатъчни, относими и не са прекомерни спрямо целите, за които те биват предавани или подлагани на по-нататъшна обработка.
 iii)
 Принцип на прозрачност — на физическите лица следва да се предоставя информация относно целта на обработката и идентификационни данни на администратора на данни в третата държава, както и друга информация, доколкото това е необходимо за гарантиране на справедливостта. Единствените допустими изключения са изключенията, предвидени в законодателството и необходими с оглед на важни обществени интереси в едно демократично общество.
 iv)
 Принцип на сигурност — администраторът на данни предприема технически и организационни мерки за сигурност, подходящи за свързаните с обработката на данни рискове. Всяко лице на подчинение на администратора на данни, включително обработващи данни лица, трябва да обработва данни само по указания на администратора.
 v)
 Права на достъп, внасяне на поправки


text:
и възражение — съответното лице следва да има право да получи копие от всички свързани с него данни, които се обработват, както и право на поправка на тези данни, когато те са неточни. В определени ситуации лицето може също да възразява срещу обработката на данни, свързани с него. Единствените изключения от задължението за зачитане на тези права са изключенията, предвидени в законодателството и необходими с оглед на важни обществени интереси в едно демократично общество.
 vi)
 Ограничения за последващо предаване — по правило, следващо предаване на личните данни от получателя на първоначалното предаване на данни е разрешено само когато вторият получател (т.е. получателят на следващото предаване) също е длъжен да спазва правила, осигуряващи подходяща степен на защита.
 vii)
 Чувствителни данни — когато се касае за особени категории данни, разкриващи расов или етнически произход, политически възгледи, религиозни или философски убеждения, или членство в синдикални организации, данни, свързани със здравословното състояние или сексуалния живот, както и данни, свързани с извършени нарушения, присъди или мерки за сигурност, данните не могат да бъдат обработвани, освен ако националното законодателство не предвижда допълнителни защитни механизми.
 б)
 Механизми за привеждане в изпълнение
 Създават се подходящи механизми, които да гарантират постигането на следните цели:
 i)
 гарантиране на достатъчна степен на спазване на правилата, в това число и висока степен на информираност сред администраторите на данни относно техните задължения, както и сред субектите на данните, относно техните права и средствата за упражняването им; наличие на ефективни и възпиращи санкции; както и системи за извършване на преки проверки от органи, одитори или независими длъжностни лица, отговорни за защитата на данни;
 ii)
 предоставяне на подкрепа и помощ при упражняването на правата на отделните субекти на данните, които трябва да могат да упражняват правата си бързо и ефективно и без прекомерни разноски, в това число и посредством подходящи институционални механизми, позволяващи независимо разглеждане на жалби;
 iii)
 осигуряване на подходящо поправяне на вредите, понесени от пострадалите лица при неспазване на правила, позволяващо изплащане на обезщетение и налагане на санкции, по целесъобразност, в съответствие с приложимите национални правила.
 Член 200
 Съгласуваност с международните ангажименти
 1. ЕО като страна по споразумението и държавите от КАРИФОРУМ, подписали настоящото споразумение, взаимно се информират чрез Комитета по търговия и развитие КАРИФОРУМ—EО за всички международни ангажименти или споразумения с трети държави, които поемат, или за наличието на евентуални обвързващи ги задължения, които могат да бъдат от значение за прилагането на настоящата глава, и по-конкретно за всяко споразумение, предвиждащо достъп до лични данни, в това число събиране, съхранение, достъп до лични данни или предаване на лични данни на трети лица.
 2. В тази връзка, по искане на ЕО като страна по споразумението или на държавите от КАРИФОРУМ, подписали настоящото споразумение, ЕО като страна по споразумението и държавите от КАРИФОРУМ, подписали настоящото споразумение, провеждат консултации по повод на всички пораждащи загриженост въпроси, които могат да възникнат.
 Член 201
 Сътрудничество
 1. Страните признават значението на сътрудничеството с оглед улесняване на разработването на подходящи законодателни, съдебни и институционални рамки, както и на подходящо равнище на защита на личните данни в съответствие със съдържащите се


text:
в настоящата глава цели и принципи.
 2. Съобразно разпоредбите на член 7, страните се договарят да си сътрудничат, в това число и посредством улесняване на оказването на подкрепа, в следните области:
 а)
 обмен на информация и експертен опит;
 б)
 оказване на помощ при изготвянето на законодателство, насоки и ръководства;
 в)
 осигуряване на обучение за ключов персонал;
 г)
 оказване на помощ при установяването и функционирането на съответните институционални рамки;
 д)
 оказване на помощ при разработване и изпълнението на инициативи за съответствие, насочени към икономическите оператори и потребителите, с цел да се засили доверието у инвеститорите и обществеността.
 ЧАСТ III
 ИЗБЯГВАНЕ И УРЕЖДАНЕ НА СПОРОВЕ
 Член 202
 Цел
 Целта на настоящата част е избягване и уреждане на спорове между страните с оглед постигане на взаимно приемливо решение.
 Член 203
 Обхват
 1. Настоящата част се прилага за всеки спор, свързан с тълкуването и прилагането на настоящото споразумение.
 2. Независимо от параграф 1, процедурата, установена в член 98 от Споразумението от Котону, се прилага в случай на спор във връзка с финансово сътрудничество за развитие, както е предвидено в Споразумението от Котону.
 ГЛАВА 1
 Консултации и медиация
 Член 204
 Консултации
 1. Страните полагат усилия да разрешат всеки един спор, посочен в член 203, като започват добросъвестни консултации с цел постигане на приемливо решение.
 2. Страна може да поиска провеждане на консултации като изпрати до другата страна писмено искане, с копие до Комитета по търговия и развитие КАРИФОРУМ—ЕО, като посочи спорната мярка и разпоредбите от споразумението, с които смята, че мярката не е съобразена.
 3. Консултациите се провеждат в срок от четиридесет (40) дни от датата на подаване на искането. Консултациите се считат за приключени в срок от шестдесет (60) дни от датата на подаване на искането, освен ако двете страни не решат да ги продължат. Цялата информация, разкрита по време на консултациите, остава поверителна.
 4. Консултациите по неотложни въпроси включително тези, които са свързани с бързоразвалящи се или сезонни стоки, се провеждат в срок от петнадесет (15) дни от датата на подаване на искането, и се считат за приключени в срок от тридесет (30) дни от датата на подаване на искането.
 5. Ако консултациите не са проведени в срока, установен в параграф 3 или параграф 4 съответно, или консултациите са приключили без да се стигне до взаимно приемливо решение, страната ищец може да поиска сформирането на арбитражен комитет, в съответствие с член 206.
 6. Страна не повдига спор по смисъла на настоящата част относно тълкуването и прилагането на глави 4 и 5 от дял IV, освен ако е налице позоваване на разпоредбите на член 189, параграфи 3, 4 и 5 и на член 195, параграфи 3, 4 и 5 съответно, и въпросът не е получил задоволително решение в срок от девет (9) месеца от започване на консултациите. Консултациите съгласно тези разпоредби заместват консултациите, които биха били необходими съгласно настоящия член.
 Член 205
 Медиация
 1. Ако след консултациите не се стигне до взаимно приемливо решение, страните могат, по взаимно съгласие, да използват медиатор. Предметът на провежданата медиация са въпросите, посочени в искането за провеждане на


text:
консултации, освен ако страните не решат друго.
 2. Председателят на Комитета по търговия и развитие КАРИФОРУМ—ЕО или негов или неин представител избира чрез жребий сред посочените в списъка в член 221 лица медиатор, който не е гражданин на никоя от страните, освен ако страните не се споразумеят за конкретен медиатор, в срок от петнадесет (15) дни от датата на договаряне на медиация. Изборът се прави в срок от двадесет и пет (25) дни от датата на подаване на искането за медиация и в присъствието на представител на всяка от страните. Медиаторът свиква заседание със страните не по-късно от тридесет (30) дни след избирането му. Медиаторът получава представените от всяка страна изложения не по-късно от петнадесет (15) дни преди заседанието и нотифицира становището си не по-късно от четиридесет и пет (45) дни след избирането си.
 3. Становището на медиатора може да включва препоръка за начина на разрешаване на спора в съответствие с разпоредбите на настоящото споразумение. Неговото становище не е обвързващо.
 4. Страните могат да се споразумеят за промяна на сроковете, посочени в параграф 2. Медиаторът също може да реши да промени тези срокове, по искане на някоя от страните или по своя собствена инициатива, в зависимост от конкретните трудности, пред които е изправена страната, или сложността на случая.
 5. Производството в рамките на медиацията, и по-специално всяка разкрита информация, както и позицията на страните по време на производството, остават поверителни.
 ГЛАВА 2
 Процедури по уреждане на спорове
 Раздел 1
 Арбитражна процедура
 Член 206
 Започване на арбитражна процедура
 1. Ако страните не успеят да решат спора посредством консултации, както е предвидено в член 204, или чрез използване на медиатор, както е предвидено в член 205, страната ищец, може да поиска сформирането на арбитражен комитет.
 2. Искането за съставяне на арбитражен комитет се отправя в писмен вид до страната ответник, и до Комитета по търговия и развитие КАРИФОРУМ—ЕО. Страната ищец посочва в искането конкретните спорни мерки и обяснява как тези мерки нарушават разпоредбите на настоящото споразумение.
 Член 207
 Състав на арбитражния комитет
 1. Арбитражният комитет се състои от трима арбитри.
 2. В срок от десет (10) дни от датата на подаване на искането за съставяне на арбитражен комитет до Комитета по търговия и развитие КАРИФОРУМ—ЕО, страните провеждат консултации с оглед постигане на споразумение относно състава на арбитражния комитет.
 3. В случай че страните не могат да се споразумеят за състава му в срока, посочен в параграф 2, всяка от страните може да поиска председателят на Комитета по търговия и развитие КАРИФОРУМ—ЕО или неин или негов представител да избере чрез жребий тримата членове от списъка, изготвен съгласно член 221: едно от лицата, предложени от страната ищец, едно от лицата, предложени от страната ответник, и едно от лицата, избрани от страните да изпълнява функциите на председател. Ако страните се споразумеят за един или повече от членовете на арбитражния комитет, останалите членове се назначават по същата процедура.
 4. В случай на спор във връзка с тълкуването и прилагането на глави 4 и 5 от дял IV, в състава на комитета влизат поне двама души със


text:
специален опит по въпросите, предмет на настоящата глава, които са включени в списък с петнадесет (15) души, изготвен от Комитета по търговия и развитие КАРИФОРУМ—ЕО, както е предвидено в член 221.
 5. Председателят на Комитета по търговия и развитие КАРИФОРУМ—ЕО или неин, или негов представител, избира арбитрите в срок от пет (5) дни от датата на искането, посочено в параграф 3 и подадено от някоя от страните, в присъствието на представител на всяка от страните.
 6. Датата на съставяне на арбитражния комитет е датата, на която са избрани тримата арбитри.
 Член 208
 Междинен доклад на комитета
 По принцип арбитражният комитет представя на страните междинен доклад, съдържащ описателна част, както и неговите констатации и заключения, не по-късно от сто и двадесет (120) дни от неговото съставяне. Всяка страна може, в срок от петнадесет (15) дни от представянето на доклада, да изложи в писмен вид пред арбитражния комитет забележките си по конкретни аспекти от междинния доклад.
 Член 209
 Решение на арбитражния комитет
 1. Арбитражният комитет уведомява за решението си страните и Комитета по търговия и развитие КАРИФОРУМ—ЕО в срок от сто и петдесет (150) дни от датата на съставяне на арбитражния комитет. Когато председателят на арбитражния комитет счете, че този срок не може да бъде спазен, той трябва да нотифицира писмено страните и Комитета по търговия и развитие КАРИФОРУМ—ЕО, като посочи причините за закъснението и датата, на която се очаква комитетът да приключи своята работа. При никакви обстоятелства решението не трябва да бъде съобщено по-късно от сто и осемдесет (180) дни от датата на съставяне на комитета.
 2. При неотложни случаи, включително тези, които са свързани с бързоразвалящи се или сезонни стоки, арбитражният комитет прави всичко възможно да съобщи решението си в срок от седемдесет и пет (75) дни от датата на съставянето си. При никакви обстоятелства това не трябва да отнеме повече от деветдесет (90) дни от датата на неговото съставяне. Арбитражният комитет може да издаде преюдициално решение в срок от десет (10) дни от своето съставяне за това дали смята случая за неотложен.
 3. Всяка страна може да поиска от арбитражния комитет да изготви препоръка за това как страната-ответник би могла да се приведе в съответствие с разпоредбите на споразумението. В случай на спор във връзка с тълкуването и прилагането на глави 4 или 5 от дял IV арбитражният комитет включва препоръка за начина на привеждане в съответствие със съответните разпоредби на тези глави.
 Раздел 2
 Изпълнение
 Член 210
 Изпълнение на решението на арбитражния комитет
 Всяка страна взема необходимите мерки за изпълнение на решението на арбитражния комитет и страните полагат усилия, за да се договорят за срок, в който да изпълнят решението.
 Член 211
 Разумен срок за изпълнение
 1. Не по-късно от тридесет (30) дни след като на страните бъде съобщено решението на арбитражния комитет, страната ответник уведомява страната ищец, както и Комитета по търговия и развитие КАРИФОРУМ—ЕО, за срока, който ѝ е необходим за изпълнение (наричан по-нататък „разумен срок“).
 2. Ако между страните има несъгласие по отношение на разумния срок за изпълнение на решението на арбитражния комитет, страната ищец,


text:
подава, в срок от 20 дни от уведомлението съгласно параграф 1, писмено искане до арбитражния комитет за определяне продължителността на разумния срок. За такова искане едновременно се уведомяват другата страна и Комитета по търговия и развитие КАРИФОРУМ—ЕО. Арбитражният комитет съобщава решението си в тази връзка на страните и Комитета по търговия и развитие КАРИФОРУМ—ЕО в срок от тридесет (30) дни от датата на подаване на искането.
 3. При определянето на продължителността на разумния срок, арбитражният комитет взема предвид времето, от което по принцип би имала нужда страната ответник, за да приеме законодателни или административни мерки, сходни на тези, определени от нея за необходими за съответното изпълнение. Арбитражният комитет взема предвид и доказуемите ограничения на възможностите, които могат да окажат отражение върху приемането на необходимите мерки от страната ответник.
 4. В случай че първоначалният арбитражен комитет или някои от неговите членове не могат да бъдат свикани отново, се прилагат процедурите, установени в член 207. Срокът за обявяване на решението е четиридесет и пет (45) дни от датата на подаване на искането, посочено в параграф 2.
 5. Разумният срок може да бъде удължен по съгласие на страните.
 Член 212
 Преразглеждане на мерките, предприети за изпълнение на решението на арбитражния комитет
 1. Страната ответник уведомява другата страна и Комитета по търговия и развитие КАРИФОРУМ—ЕО, преди изтичане на разумния срок, за всяка мярка, която тя е предприела за изпълнение на решението на арбитражния комитет.
 2. В случай на разногласие между страните относно съответствието на дадена мярка, съобщена съгласно параграф 1, с разпоредбите на настоящото споразумение, страната ищец, може да поиска, в писмено искане, от арбитражния комитет да се произнесе по въпроса. В това искане се посочва конкретната спорна мярка и се обяснява причината, поради която тази мярка е несъвместима с разпоредбите на настоящото споразумение. Арбитражният комитет обявява своето решение в тази връзка в срок от деветдесет (90) дни от датата на подаване на искането. При неотложни случаи, включително тези, които са свързани с бързоразвалящи се или сезонни стоки, арбитражният комитет обявява решението си в срок от четиридесет и пет (45) дни от датата на подаване на искането.
 3. В случай че първоначалният арбитражен комитет или някои от неговите членове не могат да бъдат свикани отново, се прилагат процедурите, установени в член 207. Срокът за съобщаване на решението е сто и пет (105) дни от датата на подаване на искането, посочено в параграф 2.
 Член 213
 Привременни мерки в случай на неизпълнение
 1. Ако съответната страна не съобщи мярката, която е предприела, за да изпълни решението на арбитражния комитет, преди изтичането на разумния срок или ако арбитражният комитет постанови, че мярката, съобщена съгласно член 212, параграф 1, е несъвместима със задълженията на тази страна, по смисъла на разпоредбите на настоящото споразумение, страната-ответник представя предложение за обезщетение, ако страната-ищец поиска това. Нищо в споразумението не изисква от страната-ответник да предложи парично обезщетение.
 2. Ако в срок от тридесет (30) дни от края на разумния срок или от решението на арбитражния комитет по член 212, което гласи, че взетата мярка за изпълнение е несъвместима с разпоредбите на